Så lenge det ble benyttet muskelkraft var rammestyring begrenset til relativt små maskiner. Det var først da hydrauliske komponenter ble tilgjengelige på 1950-tallet at det ble mulig å bruke rammestyring på større maskiner. Rammestyring ble da tatt i bruk på maskiner som hjullastere og lunnetraktorer. Mixermobile Manufacturers i Portland i Oregon i USA sies å ha vært det første foretaket som benyttet hydraulisk manøvrert rammestyring, da de i 1953 markedsførte den rammestyrte hjullasteren Scoopmobile Model LD-5. Den første vellykkede landbrukstraktoren med hydraulisk manøvrert rammestyring var Wagner TR-14, som kom på markedet i 1956. Den hadde en motoreffekt på 160 hk og fire like store hjul.